Jharkhand Assembly Election: BJP ने समझौता नहीं हो पाने के लिए आजसू को ठहराया जिम्मेदार  
गठबंधन न होने के लिए राज्य भाजपा ने आजसू को जिम्मेदार ठहराया
आजसू पार्टी से भाजपा की चुनावी संभावनाओं को कोई नुकसान नहीं होगा
भाजपा ने 2014 के विधानसभा चुनाव में आजसू को आठ सीटें दी थी
झारखंड विधानसभा चुनाव में सीट बंटवारा समझौता नहीं हो पाने के लिए भारतीय जनता पार्टी (भाजपा) ने सोमवार को राजग के घटक आजसू पार्टी पर ठीकरा फोड़ा. भाजपा की प्रदेश इकाई के अध्यक्ष लक्ष्मण गिलुआ ने दावा किया कि दो-तीन सीटों को छोड़कर आजसू पार्टी से भाजपा की चुनावी संभावनाओं को कोई नुकसान नहीं होगा. गिलुआ ने कहा, ‘भाजपा ने 2014 के विधानसभा चुनाव में आजसू को आठ सीटें दी थी. इस बार पार्टी 13-14 सीटों पर विचार करने के लिए तैयार थी, लेकिन आजसू के अध्यक्ष सुदेश महतो 18 से 22 सीटों के अपने दावे पर अड़े हुए थे.'
बता दें, आजसू प्रमुख सुदेश महतो ने पूर्व में कहा था कि भाजपा के विचार के लिए उनकी पार्टी ने 17 उम्मीदवारों की सूची दी थी. गिलुआ ने आजसू पार्टी के क्षेत्रीय दर्जे का हवाला देते हुए कहा, ‘भाजपा राष्ट्रीय पार्टी है और उसका सम्मान किया जाना चाहिए. उन्हें आनुपातिक रूप से सीटों पर सहमत होना चाहिए था.' भाजपा ने 30 नवंबर से 23 दिसंबर के बीच पांच चरण में होने वाले चुनाव के लिए अब तक 73 उम्मीदवारों की घोषणा की है. दूसरी तरफ आजसू 81 सदस्यीय विधानसभा के लिए अब तक 27 उम्मीदवारों की सूची जारी कर चुकी है.
अब तक जारी सूची के मुताबिक, राजग के भागीदारों के बीच 19 निर्वाचन क्षेत्रों में मुकाबला होगा. हालांकि दोनों ओर से आधिकारिक तौर पर यह नहीं कहा गया कि क्या दोनों पार्टियों की राहें अलग हो चुकी हैं. ऐसे में चुनाव पश्चात गठबंधन की संभावना खुली हुई है.